इस तरह विश्वविद्यालय छात्र संघ चुनाव भाजपा-सपा के बीच रस्साकशी का मंच बन गया था। सपा इस चुनाव को लोकसभा उपचुनाव की तरह भाजपा के शिकस्त का एक और मंच बना देना चाहती थी और इसमें कामयाब होते भी दिख रही थी। ऐसा इसलिए था कि विश्वविद्यालय में दलित-ओबीसी छात्र-छात्राओं की संख्या अधिक है और वे राजनीतिक रूप से एकजुट हैं। लगातार तीन वर्षों से दलित और ओबीसी छात्र संगठनों ने कैम्पस में अपनी उपस्थिति बनाए रखी थी। समाजवादी छात्र सभा ने दलित शोध छात्रा अन्नू प्रसाद को उम्मीदवार बना कर और अपने बागी प्रत्याशी को बैठाकर इस समीकरण को काफी ठोस कर दिया था।